Դեյան Սավիչևիչ

Դեյան Սավիչևիչ (չեռնոգորերեն՝ Dejan Savićević, , dějan saʋǐːtɕeʋitɕ. ), չեռնոգորիացի նախկին ֆուտբոլիստ, հարձակողական ոճի կիսապաշտպան, 2004 թվականից Չեռնոգորիայի ֆուտբոլի ընկերակցության (ասոցիացիայի) նախագահ։ 

Սավիչևիչը 1990-ական թվականներին համարվել է աշխարհի լավագույն ֆուտբոլիստներից մեկը և շարունակում է համարվել Չեռնոգորիայի և Հարավսլավիայի բոլոր ժամանակների լավագույն ֆուտբոլիստներից մեկը։ Աշխարհի ուժեղագույն թիմերից մեկում՝ իտալական «Միլան»-ում հանդես գալու տարիներին իտալացի մարզական լրագրողները նրան տվել են Il Genio (Հանճար) մականունը։ 

Մարզական կարիերան Սավիչևիչն սկսել է հայրենի քաղաքի՝ Տիտոգրադի (ներկայիս Պոդգորիցայի) «Բուդուչնոստ» թիմում։ 1988 թվականին տեղափոխվել է Հարավսլավիայի բարձրագույն խմբի առաջնությանը մասնակցող Բելգրադի «Ցրվենա Զվեզդա» («Կարմիր աստղ») ակումբ, դարձել աչքի ընկնող խաղացողներից մեկը մի թիմի, որը 1990–91 մրցաշրջանում Եվրոպայի գավաթն է նվաճել, իսկ Սավիչևիչն անհատապես «Ոսկե գնդակ» հեղինակավոր մրցանակի համար 1991 թվականին իրականացված քվեարկության արդյունքներով երկրորդ տեղն է զբաղեցրել։ Հաջորդ տարի նա մեծագումար գործարքի արդյունքում տեղափոխվել է իտալական «Միլան», որի կազմում երեք անգամ հռչակվել է A սերիայի չեմպիոն, 1993–94 մրցաշրջանում էլ՝ ՈՒԵՖԱ-ի չեմպիոնների լիգայի գավաթակիր, ինչպես նաև՝ նվաճել է այլ մրցանակներ։ Այնուհետև 1999 թվականին կես մրցաշրջան հանդես է եկել Բելգրադի «Ցրվենա Զվեզդա»-ում, ապա տեղափոխվել Վիեննայի «Ռապիդ», որտեղ էլ 2001 թվականին ավարտել է պրոֆեսիոնալ ֆուտբոլիստի իր կարիերան։ Դրանից հետո երկու տարի՝ 2001-2003 թվականներին գլխավոր մարզչի պաշտոնում աշխատել է Սերբիայի և Չեռնոգորիայի ֆուտբոլի ազգային հավաքականի հետ։ 2004 թվականին ընտրվել է Չեռնոգորիայի ֆուտբոլի ասոցիացիայի նախագահ և այնուհետև հինգ անգամ վերընտրվել այդ պաշտոնում։

Որպես ֆուտբոլիստ՝ միջազգային մրցումներում Սավիչևիչը ներկայացրել է Հարավսլավիան, որի հավաքական թիմի կազմում մասնակցել է 1990 և 1998 թվականների աշխահի առաջնություններին։ Մասնագետների կարծիքով՝ լավագույն մրցախաղերում նրա խաղաոճը կարելի է նմանեցնել ներկայումս իր կարիերան փայլուն կերպով շարունակող Մեսսիի խաղաոճին։

Ակումբային վիճակագրություն

Մարզական նվաճումներ 
 Աշխարհի երիտասարդական առաջնության հաղոթող - 1987
 Հարավսլավիայի գավաթակիր - 1990
 Հարավսլավիայի չեմպիոն - 1989/1990, 1990/1991, 1992
 Իտալիայի չեմպիոն - 1992/1993, 1993/1994, 1995/1996
 Իտալիայի սուպերգավաթակիր - 1992, 1993, 1994
 ՈՒԵՖԱ-ի չեմպիոնների լիգայի հաղթող - 1990/1991, 1993/1994
 Միջմայրցամաքային գավաթի խաղարկության հաղթող - 1991
 ՈՒԵՖԱ-ի սուպերգավաթակիր - 1994

Ծանոթագրություններ

Արտաքին հղումներ 

Player profile on Serbian National Team page
Savicevic scores for Red Star (Bayern – Red Star, Championship League semifinals, 1991)
Savicevic scores for AC Milan (AC Milan – Barcelona, Championship League finals, 1994)
Savicevic league stats

Մարզիկներ
Չեմպիոններ
Հարավսլավացի մարզիկներ
Ֆուտբոլիստներ
Հարավսլավացի ֆուտբոլիստներ